[{"text_idx": "#000000", "text": "[BIDEOA] Fernando Gonzalez, azkenengo sailkatuaren poza"}, {"text_idx": "#000001", "text": "Poztasuna ez da irabazten duenaren monopolioa. Zoriontasunak aurpegi asko ditu eta Fernando Gonzalez Allenderena da bat. Tripako minarekin eman du gaua, baina Sorginen Lasterketan parte hartzea erabaki du eta helmugara heldu izanarekin gustura dago 51 urteko algortarra."}, {"text_idx": "#000002", "text": "Sorginen Lasterketan lehenengoz parte hartu du eta \"oso gogorra\" iruditu zaio. Gainera fisikoki ez zegoen bere onenean. \"Gauean tripako min handia izan dut eta lasterketa hasi aurretxoan oraindik zalantzak nituen, proban parte hartu ala ez. Azken unean erabaki dut aurrera egitea\", adierazi du. Eta sufrimenduak sufrimendu amaitzea lortu du. \"Lasterketa hauek mentalak ere badira. Buruan kudeatu behar dituzu: distantziak, aldapak... Buruak eramaten ditu hankak eta gorputza. Indarrak ondo neurtu behar dira\", azaldu du."}, {"text_idx": "#000004", "text": "Urtero lau bat mendi lasterketatan parte hartzen du. \"Tamalez lanak ez dit entrenatzeko aukera gehiago ematen\"."}]